Druk (film)

Druk er en dansk film fra 2020, instrueret af Thomas Vinterberg, skrevet af Vinterberg og Tobias Lindholm. Filmen er lavet i internationalt samarbejde mellem Danmark, Holland og Sverige, og medvirkende er blandt andet Mads Mikkelsen, Thomas Bo Larsen, Magnus Millang og Lars Ranthe.

Filmen fik verdenspremiere ved Toronto Internationale Film Festival den 12. september 2020, og havde premiere i Danmark den 24. september 2020 under distribution af Nordisk Film.

I 2021 modtog filmen to Academy Awards-nomineringer i kategorierne "Best International Film" og "Best Director", hvoraf den vandt den førstnævnte. Filmen modtog også en Golden Globe-nominering i kategorien "Best Foreign Language Film", og fire nomineringer ved British Academy Film Awards (BAFTA), hvor den vandt "Best Film Not in the English Language".

I Danmark solgte filmen 803.000 biografbilletter.

Filmens titelsang er 'What A Life' (fra 2019) af Scarlet Pleasure.

Handling 
De fire kolleger og venner, historielæreren Martin, psykologilæreren Nikolaj, musiklæreren Peter og idrætslæreren Tommy underviser ved et københavnsk gymnasium. Alle fire midaldrende mænd kæmper med midtvejskriser, umotiverede elever og synes at livet er blevet kedeligt. Til en middag i anledningen af Nikolajs 40-års fødselsdag, begynder gruppen at diskutere den norske psykiater Finn Skårderud; Ifølge Nikolaj har Skårderud fremsat den hypotese, at mennesket er født med for lidt alkohol i blodet, og at et alkoholindhold på 0,5 promille i blodet gør mennesket mere kreativt, mere afslappet og i stand at yde mere. Mens de tre andre afviser hypotesen, bliver Martin, der er deprimeret grundet problemer i sit ægteskab, inspireret og begynder at drikke alkohol i arbejdstiden. Resten af gruppen beslutter sig til sidst for at deltage i et eksperiment om at teste Skårderuds hypotese. De accepterer et sæt regler: I arbejdstiden er den tilstræbte alkoholpromille ikke under 0,5. Endvidere undlader de at drikke alkohol efter kl. 20:00.

Inden for en kort periode finder alle fire medlemmer af gruppen både deres arbejde og privatliv mere behageligt. Især Martin er meget glad, da han endelig formår at få forbindelse til sin kone og børn igen; ligesom at hans undervisning går bedre og dermed giver ham mere selvtillid. De fire venner er enige om, at eksperimentet skal tages videre til en højere niveau, så gruppen øger den daglige promille til 1,0. Gruppen finder fortsat deres liv forbedret og beslutter at forsøge at drikke alkohol uhæmmet for at observere, hvordan krop og sind reagerer.

De fire mænd har en sjov aften i byen, men efter at være kommet berusede hjem, konfronteres både Martin og Nikolaj af deres familier. Martins familie udtrykker bekymring for, at han er ved at henfalde til alkoholisme, og fortæller ham, at han har været synligt beruset i flere uger. Efter et heftigt skænderi, hvor Martins kone, Anika, indrømmer utroskab, forlader Martin hende. Gruppen stopper herefter eksperimentet bl.a. af frygt for at udvikle alkoholisme.

Måneder senere er gruppens medlemmer holdt op med at drikke i løbet af dagen - med undtagelse af Tommy, der er blevet alkoholiker. Et par dage efter at Tommy er mødt på arbejde i meget beruset tilstand, går Tommy ombord på sin båd, sejler ud på havet og dør (formentlig ved selvmord). De tre resterende medlemmer af gruppen går ud og spiser middag efter Tommys begravelse, og er tilbageholdende med at drikke de alkoholiske drikke, der bliver serveret.

Under middagen modtager Martin adskillige sms'er fra Anika, der skriver, at hun er villig til at give deres ægteskab en ny chance. Uden for restauranten kører nyudsprungne studenter i højt humør forbi. Martin, Nikolaj og Peter vælger at tage del i studenternes fest, og fester og drikker sammen med de glade, unge mennesker. Martin, som er gammel jazzballetdanser, giver endelig efter for sine venners opfordringer, og giver sig til at danse gamle koreografier. Martins dans bliver mere og mere vild, og filmen slutter med at Martin glad kaster sig ud i havnebassinet.

Medvirkende (udvalgte) 
 Mads Mikkelsen som historielæreren Martin.
 Magnus Millang som psykologilæreren Nikolaj. 
 Lars Ranthe som musiklæreren Peter. 
 Thomas Bo Larsen som idrætslæreren Tommy. 
 Maria Bonnevie som Anika, Martins hustru.
 Helene Reingaard Neumann som Amalie, Nikolajs hustru.
 Susse Wold som gymnasiets rektor

Udgivelse 
Det var indstillet til at have sin verdenspremiere ved filmfestivalen i Cannes i 2020 inden dens annullering på grund af regeringsrestriktioner baseret på COVID-19-pandemien. Filmen havde verdenspremiere på Toronto International Film Festival den 12. september 2020.

Produktion 
De fleste optagelser af Druk er foregået i Københavnsområdet i Danmark. Gymnasiet, hvor store dele af filmen foregår, er Aurehøj Gymnasium i Gentofte.

Modtagelse 
Druk har indtil videre indtjent 25,6 mio. kroner i billetindtægter i Europa og Asien, med de største indtjeninger fra Frankrig og Rusland.

Den 26. april 2021 bekræftede Vinterberg og Zentropa at rettighederne til filmen var blevet solgt på en auktion til produktionselskabet Appian Way, som er ejet af Leonardo DiCaprio, i samarbejde med selskaberne Makeready og Endavour Content, med henblik på at lave en engelsksproget version af filmen.

Priser 
Liste over nomineringer og priser Druk har modtaget. Filmen bliver ved udenlandske uddelinger præsenteret under den engelske titel Another Round.

Referencer

Eksterne henvisninger 
 

Danske film fra 2020
Dramafilm fra Danmark
Film instrueret af Thomas Vinterberg
Dansksprogede film
Robertprisen for årets danske spillefilm